b'\n_START_ARTICLE_\nCormorant\n_START_PARAGRAPH_\nCormorant (liet. Kormoranas) \xe2\x80\x93 bepilo\xc4\x8dio l\xc4\x97ktuvo projektas, \xc5\xa1iuo metu vykdomas JAV kompanijos \xe2\x80\x9eLockheed Martin\xe2\x80\x9c. Juo ketinama sukurti visi\xc5\xa1kai naujo tipo l\xc4\x97ktuv\xc4\x85, pakylant\xc4\xaf ir nusileid\xc5\xbeiant\xc4\xaf \xc4\xaf povandeninius laivus \xc5\xa1iems tebesant po vandeniu. Orlaivis pavadintas pagal pauk\xc5\xa1t\xc4\xaf \xe2\x80\x93 kormoran\xc4\x85. L\xc4\x97ktuv\xc4\x85 b\xc5\xabt\xc5\xb3 galima naudoti \xc5\xbevalgybai, taip pat apginkluoti nedidelio veikimo nuotolio ginklais._NEWLINE_\xe2\x80\x9eCormorant\xe2\x80\x9c b\xc5\xabt\xc5\xb3 paleid\xc5\xbeiamas i\xc5\xa1 povandeninio laivo t\xc5\xabb\xc5\xb3, anks\xc4\x8diau skirt\xc5\xb3 raket\xc5\xb3 su branduolin\xc4\x97mis galvut\xc4\x97mis leidimui. Kad tilpt\xc5\xb3 \xc4\xaf l\xc4\x97ktuv\xc5\xb3 formai nepritaikytus vamzd\xc5\xbeius, \xc5\xa1is modelis gal\xc4\x97s suskleisti sparnus. Paleistas i\xc5\xa1 laivo ir nerdamas link pavir\xc5\xa1iaus, l\xc4\x97ktuvas i\xc5\xa1skleis sparnus ir pasiruo\xc5\xa1 skryd\xc5\xbeiui. I\xc5\xa1kil\xc4\x99s \xc4\xaf vandens pavir\xc5\xa1i\xc5\xb3, jis bus pakeliamas \xc4\xaf or\xc4\x85 specialiomis raketomis ir toliau t\xc4\x99s skryd\xc4\xaf pats. Povandeninis laivas jo nelauks toje pa\xc4\x8dioje vietoje, kadangi l\xc4\x97ktuvo pakilimas i\xc5\xa1 vandens potencialiai j\xc4\x85 jau i\xc5\xa1dav\xc4\x97 prie\xc5\xa1ui. \xc4\xaevykd\xc4\x99s misij\xc4\x85, \xe2\x80\x9eCormorant\xe2\x80\x9c susisieks su laivu ir gaus naujas jo buvimo koordinates. Tada nusileis ant vandens pavir\xc5\xa1iaus netoliese, ir specialus robotas j\xc4\xaf gra\xc5\xbeins atgal._NEWLINE_L\xc4\x97ktuvas tikriausiai bus gaminamas i\xc5\xa1 titano ir plastiko, o vidus u\xc5\xbepildytas auk\xc5\xa1to sl\xc4\x97gio dujomis. Tai pad\xc4\x97s atlaikyti vandens sl\xc4\x97g\xc4\xaf 46 m gylyje, i\xc5\xa1 kur jis bus paleid\xc5\xbeiamas. Taip pat, \xc5\xa1ios med\xc5\xbeiagos apsaugos l\xc4\x97ktuv\xc4\x85 nuo korozijos._NEWLINE_\xe2\x80\x9eKormoranas\xe2\x80\x9c svers apie 4 tonas.'